CELEX: 32018D1892
Language: et
Date: 2018-12-03 00:00:00
Title: Komisjoni rakendusotsus (EL) 2018/1892, 3. detsember 2018, Läti võetud meetme kohta keelata GGP Italy SpA toodetud muruniiduki turule laskmine kooskõlas Euroopa Parlamendi ja nõukogu direktiiviga 2006/42/EÜ (teatavaks tehtud numbri C(2018) 7656 all) (EMPs kohaldatav tekst)

5.12.2018   
               
               
                  ET
               
               
                  Euroopa Liidu Teataja
               
               
                  L 309/40
               
            
         KOMISJONI RAKENDUSOTSUS (EL) 2018/1892,
         3. detsember 2018,
         Läti võetud meetme kohta keelata GGP Italy SpA toodetud muruniiduki turule laskmine kooskõlas Euroopa Parlamendi ja nõukogu direktiiviga 2006/42/EÜ
         
            
               (teatavaks tehtud numbri C(2018) 7656 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artikli 11 lõiget 3,
         ning arvestades järgmist:
         
                     (1)
                  
                  
                     1. juulil 2014 teatas Läti komisjonile meetmest, millega keelatakse GGP Italy SpA, via del Lavoro 6, 31033 Castelfranco Veneto, Itaalia, toodetud muruniiduki tüübi Stiga Collector 35 EL (C350, 297352654/S13) turule laskmine.
                  
               
                     (2)
                  
                  
                     Läti võttis meetme 3. detsembril 2013, arvestades, et see muruniiduk ei vasta olulistele tervisekaitse- ja ohutusnõuetele, mis on sätestatud direktiivi 2006/42/EÜ I lisa punktides 1.3.8 ja 1.4.1, sest see ei vasta harmoneeritud standardile EN 60335-2-77:2010.
                  
               
                     (3)
                  
                  
                     Komisjoni rakendusotsuses (EL) 2015/902 (2) leidis komisjon, et Läti võetud meede on põhjendatud.
                  
               
                     (4)
                  
                  
                     Oma 26. jaanuari 2017. aasta otsusega (3) tühistas Üldkohus rakendusotsuse (EL) 2015/902, sest otsus ei rajanenud direktiivis 2006/42/EÜ sätestatud olulistele tervisekaitse- ja ohutusnõuetele mittevastavuse konkreetsel tõendamisel, vaid üksnes asjaomase niiduki mittevastamisel harmoneeritud standardile EN 60335-2-77:2010, samas kui tema vastamine harmoneeritud standardile EN 60335-2-77:2006 andis talle asjassepuutuval ajavahemikul (st 3. septembrist 2012 kuni 31. augustini 2013) endiselt neile nõuetele vastavuse eelduse (4).
                  
               
                     (5)
                  
                  
                     Selleks et täita Euroopa Liidu toimimise lepingu artiklis 266 sätestatud kohustust, nõutakse komisjonilt Üldkohtu otsuse täitmiseks vajalike meetmete võtmist.
                  
               
                     (6)
                  
                  
                     Selleks konsulteeris komisjon asjaomaste pooltega.
                  
               
                     (7)
                  
                  
                     Tootja kinnitas, et muruniidukit ei ole alates 1. septembrist 2013 toodetud ega üheski ELi liikmesriigis turule lastud. Tootja kinnitas, et muruniiduk võeti vahendajatelt ja edasimüüjatelt Lätis 2014. aasta alguses tagasi, ning esitas teabe, mille kohaselt oli harmoneeritud standardit 60335-2-77:2006 õigesti kohaldatud.
                  
               
                     (8)
                  
                  
                     Läti esitas teabe, mille kohaselt riiklik meede endiselt kehtib. Samuti kinnitas Läti, et kõnealune meede põhines harmoneeritud standardi EN 60335-2-77:2010 kohaldamisel ja hinnang üksnes kõnealusel harmoneeritud standardil. Läti esitatud lisateave ei olnud piisav, et tõendada harmoneeritud standardi EN 60335-2-77:2006 ebaõiget kohaldamist.
                  
               
                     (9)
                  
                  
                     Arvestades kättesaadavat teavet ja eelkõige seda, et Läti meede põhines harmoneeritud standardile EN 60335-2-77:2010 vastavuse hindamisel, samas kui Üldkohtu 26. jaanuari 2017. aasta otsusest järeldub, et vaatlusalusel perioodil kohaldati toote suhtes harmoneeritud standardit EN 60335-2-77:2006, ei saa pidada seda riiklikku meedet põhjendatuks,
                  
               ON VASTU VÕTNUD KÄESOLEVA OTSUSE:
         
            Artikkel 1
            Läti ametiasutuste võetud meede, millega keelatakse GGP Italy SpA, via del Lavoro 6, 31033 Castelfranco Veneto, Itaalia, toodetud muruniiduki tüüp Stiga Collector 35 EL (C350, 297352654/S13) turule laskmine, ei ole põhjendatud.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 3. detsember 2018
            
               
                  Komisjoni nimel
               
               
                  komisjoni liige
               
               Elżbieta BIEŃKOWSKA
            
         
         
            (1)  ELT L 157, 9.6.2006, lk 24.
         
            (2)  Komisjoni 10. juuni 2015. aasta rakendusotsus (EL) 2015/902 Läti võetud meetme kohta keelata GGP Italy spa toodetud muruniiduki turule laskmine kooskõlas Euroopa Parlamendi ja nõukogu direktiiviga 2006/42/EÜ (ELT L 147, 12.6.2015, lk 22).
         
            (3)  Kohtuasi T-474/15, Global Garden Products Italy SpA (GGP Italy) vs. Euroopa Komisjon, ECLI:EU:T:2017:36.
         
            (4)  ECLI:EU:T:2017:36, punktid 70 ja 71.